《次韵郑鱼门秋夕书感 其一》
清代·彭维新

午夜凉飙生，秋声惊坐寐。月色盈中庭，桐阴减半砌。

志士感时盈，繁忧浩无际。碧宇河汉横，寥廓绝纤翳。

太虚本澄明，尘劳徒敝敝。人心有天游，胡为自胶戾。

作者简介：彭维新，字石原，茶陵人。康熙丙戌进士，改庶吉士，授检讨，累官协办大学士，管理户部。坐事免，起授左都御史。有《墨香阁集》。